recursal/SuperWikiNEXT-32B huggingface dataset:
**A Asociación Universal de Esperanto** (en esperanto, **Universala Esperanto-Asocio**, **UEA**) foi fundada en 1908. Actualmente a UEA é a organización internacional máis grande para os falantes de esperanto e ten membros en 119 paísé. UEA traballa non soamente para difundir o esperanto, senón tamén para estimular a discusión sobre o problema lingüístico mundial e chamar a atención sobre a necesidade de igualdade entre os idiomas. Ocúpase tamén das relacións oficiais coa ONU e a Unesco.

A oficina central da UEA atópase en Rotterdam, Holanda, xunto coa Organización Mundial da Mocidade Esperantista (TEJO, nas súas siglas en esperanto). Á parte de leste, existen outros centros, de entre os cales destaca o neoiorquino na sede das Nacións Unidas.

Os seus obxectivos, son, segundo os estatutos de 1980:

* Aumentar o uso da lingua internacional Esperanto.
* Actuar pola solución do problema lingüístico nas relacións internacionais e facilitar a comunicación internacional.
* Facilitar todo tipo de relacións (materiais e espirituais) entre os seres humanos, máis aló de diferenzas de nacemento, raza, sexo, relixión, política ou lingua.
* Acrecentar entre os seus membros un forte sentimento de solidariedade, e desenvolver neles a comprensión e estima por outros pobos.

Cada ano, a UEA organiza o *Universala Kongreso* (Congreso Universal de Esperanto), no que habitualmente participan entre 1500 e 3000 persoas. A UEA publica libros, ten o maior servizo de venda postal de libros en esperanto do mundo (con máis de 4000 libros, discos compactos e outros), e mantén unha importante biblioteca de libros en esperanto.

O seu presidente é Probal Dasgupta (India) electo no 2007. Anteriores presidentes foron: Ernfrid Malmgren (Suecia, 1947-1956), Giorgio Canoto (Italia, 1956-1960), Harry Holmes (Inglaterra, 1960-1962), Yagi Hideo (Xapón, 1962-1964), Ivo Lapenna (Iugoslavia, 1964-1974), Humphrey R. Tonkin (Inglaterra, 1974-1980, 1986-1989), Grégoire Maertens (Bélxica, 1980-1986), John C. Wells (Inglaterra, 1989-1995) Le Chong-Yeong (Corea do Sur, 1995-1998), Keppel Enderby (Austrialia 1998-2001), Renato Corsetti (Italia 2001-2007), Probal Dasgupta (2007-2013), Mark Fettes (2013-).

Véxase tamén
------------

### Outros artigos

* Esperanto
* Stelo

### Ligazóns externas

|  |  |
| --- | --- |
|  | Commons ten máis contidos multimedia sobre:  ***Universala Esperanto-Asocio*** |

* Asociación Universal de Esperanto.
* Organización Mundial da Xuventude Esperantista (sección xuvenil da UEA).

|  |  |
| --- | --- |
| Control de autoridades | 
* Wd: Q12565
* WorldCat
* VIAF: 139174037
* BIBSYS: 90720673
* BNF: 11987209v
* CANTIC: a12335642
* CiNii: DA02958636
* GND: 38078-7
* ISNI: 0000 0001 2034 305X
* LCCN: n83024806
* NKC: ko2003204698
* NLA: 36412698
* SUDOC: 027936465

 |
Praza Maior de Cidade Real, cidade que leva o seu nome por ser xurisdición directa do rei.
**Reguengo** é a cualificación xurisdiccional que teñen os lugares dependentes directamente do rei, é dicir, cuxo señor xurisdiccional é o mesmo rei. Utilízase como termo oposto a señorío. É propia do Antigo Réxime en España, pero similar á situación do resto de Europa Occidental.

O uso do termo reguengo non implica que o rei sexa o propietario das terras, que teñen os seus propietarios alodiales, obrigados a pagar ó rei os impostos e cargas que correspondan. O que si ten o rei é a potestade de dar en señorío (por mercede ou venda) ese lugar a un nobre ou eclesiástico.

A parte principal do reguengo eran as cidades libres, que de feito actuaban como señores colectivos sobre os seus alfoces (comunidade de vila e terra). A maior parte delas eran as dezasete que tiñan voto en Cortes, case todas elas da Meseta Norte. Na Meseta Sur a presenza das Ordes Militares restrinxiron moito a presenza de reguengo, o que fixo nomear *Vila Real* (despois Cidade Real) ó principal enclave de xurisdición directa do rei na Mancha.

Aínda que a denominación apareceu orixinalmente na Castela medieval, aplicábase a todos os reinos da Monarquía Hispánica durante o Antigo Réxime. O concepto deixa de ter sentido a comezos do século XIX coa supresión dos señoríos, desde que as Cortes de Cádiz implantan a unidade xurisdiccional.

|  |  |
| --- | --- |
| Control de autoridades | 
* Wd: Q7375078
* GEA: 9884

 |
*Para o xornalista véxase Víctor Gulías Vicioso.*
**Víctor Manuel Gulías Fernández**, nado no Carballiño en 1970 e finado na Coruña o 28 de xaneiro de 2012, foi un programador informático, empresario e investigador galego.

Traxectoria
-----------

Víctor Gulías comezou a impartir clase na Facultade de Informática da Universidade da Coruña na década de 1990, onde comezou sendo profesor axudante e acadou a praza de titular. Doutorouse en 2001 por esa mesma universidade.

A partir de 2000 desenvolveu co seu equipo de investigación un sistema de vídeo baixo demanda programado con Erlang. En 2003 funda a empresa Lambda Stream, apoiándose nesa investigación, para desenvolver economicamente ese sistema de vídeo baixo demanda. En catro anos a empresa conseguiu abrir oficinas en Dubai e Zúric, e facturar dous millóns de euros anuais, ata que os seus propietarios a venderon a un fondo de investimento suízo. Posteriormente desenvolveu o proxecto Syntheractive, unha plataforma para crear contidos televisivos 2D e 3D interactivos.

Galardóns
---------

O Colexio Profesional de Enxeñaría en Informática de Galicia concedeulle a título póstumo o Premio Traxectoria Profesional. Tamén a facultade onde impartía clase, a de Informática da Coruña, lle puxo o seu nome ao salón de graos.

Notas
-----

1. ↑  "Pesar polo pasamento do profesor e director do CITIC Víctor Gulías", Código Cero*, 30/1/2012.*
2. ↑  *"Lambda Stream lleva la tele comprimida a medio mundo"*, *El País*, 10/6/2012 *(en castelán)*
**Víctor Moldes Carro**, nado en Campañó (Pontevedra) en 1886 e finado en Monte Porreiro o 17 de abril de 1937, foi un comerciante e político galego.

Traxectoria
-----------

Veciño de Casaldarado (Lérez), era propietario dunha tenda de ultramarinos. Membro da Sociedade de agricultores de Lérez, foi vogal da Federación Agraria Comarcal en 1920. Nomeado presidente da federación, durante o seu mandato tivo lugar en Pontevedra un Congreso Agrario os días 25 e 26 de maio de 1935. Tamén foi presidente da patronal do gremio de ultramarinos. Participou na campaña electoral das eleccións de febreiro de 1936 dando mitins do Frente Popular. Logo do golpe de Estado do 18 de xullo de 1936 estivo fuxido polos arredores de Pontevedra. Despois foi fuxindo a Padrón e volveu por Vilanoviña, onde estivo varios días, regresando a Lérez onde a súa muller lle levou a nova de que o sacerdote Leandro del Río Carnota prometera que se se entregaba e lle daba cartos á Garda Cívica salvaría a vida. Presentouse no mosteiro e foi detido o 12 de setembro. Ingresou na prisión provisional da Escola Normal de Pontevedra. Xulgado polo delito de rebelión en consello de guerra con Manuel Buján, José Acuña, Claudio Magdalena, Albino Sánchez e Constantino Gómez o 16 e 17 de febreiro de 1937, foi condenado a morte. Foi executado as sete da mañá do 17 de abril, no km 1 da Avenida do Uruguai. Tamén lle foron incautados os seus bens.

Vida persoal
------------

Casou con Elisa Ruibal Cons, e foi pai de Chicha, Víctor, José, Ramiro e Manuel Moldes Ruibal.

Notas
-----

1. ↑  Elisa Ruibal Cons

Véxase tamén
------------

### Bibliografía

* Víctor Moldes Carro (I)
* Víctor Moldes Carro (II)

### Ligazóns externas

* 

* Víctor Moldes Carro na páxina web *Nomes e Voces*.
**Javier Etxebarrieta Ortiz**, nado en Bilbao, Biscaia o 14 de outubro de 1944, e finado en Tolosa, Guipúscoa o 7 de xuño de 1968, máis coñecido como **Txabi Etxebarrieta**, foi un destacado dirixente de Euskadi Ta Askatasuna (ETA) nos anos 60, coñecido por ser o autor material do primeiro asasinato desta organización e tamén por ser o primeiro militante de ETA morto nun enfrontamento armado coa Garda Civil, polo que se converteu nunha icona dentro da contorna de ETA e da esquerda abertzale.

Primeiro asasinato de ETA
-------------------------

O 7 de xuño de 1968, o coche no que viaxaban Etxebarrieta e o tamén activista Iñaki Sarasketa é detido por un control da Garda Civil en Aduna (Guipúscoa). Temendo que fosen descubertos, Txabi Etxebarrieta descendeu do coche disparando ó axente José Pardines Arcay. Foi o primeiro asasinato de ETA.

A morte de Etxebarrieta
-----------------------

Etxebarrieta e Sarasketa déronse á fuga refuxiándose na casa dun cura de Tolosa. Tras permanecer unhas horas refuxiados decidiron abandonar a casa parroquial, sendo parados inmediatamente por axentes da Garda Civil que aínda non coñecían as súas identidades, durante o cacheo non detectaron a pistola que portaba Sarasketa, con todo si atoparon a de Etxebarrieta, nese momento iniciouse un tiroteo no que resultou morto Txabi Etxebarrieta con dúas feridas de bala en Benta Haundi (Tolosa). Iñaki Sarasketa logrou escapar do tiroteo apuntando coa súa arma ó condutor dun coche, ó cal obrigou a transportarlo até a Igrexa de Errezil, onde se refuxiou para ser detido ó día seguinte.

Posteriormente Sarasketa foi sometido a un Consello de Guerra, o primeiro tras a Guerra Civil Española, no que foi condenado á morte. Coa intercesión ante Francisco Franco do Xeneral das Xesuítas, o pai Pedro Arrupe, foi conmutada a pena de morte pola de reclusión e, brutalmente mallado, ingresou en prisión, onde pasou 9 anos até a amnistía de 1977.

Notas
-----

1. ↑  "Relato detallado dos feitos segundo a web guardiacivil.org". Arquivado dende o orixinal o 17 de xaneiro de 2012. Consultado o 25 de novembro de 2016.
2. ↑  Clemencia para un etarra e denuncia de torturas
3. ↑  Declaracións de Sarasketa sobre as torturas que sufriu[*Ligazón morta*]
4. ↑  Actualmente Sarasketa condena a loita armada e vive afastado da política.

|  |  |
| --- | --- |
|  | A Galipedia ten un portal sobre: ***País Vasco*** |


|  |  |
| --- | --- |
| Control de autoridades | 
* Wd: Q2661349
* WorldCat
* VIAF: 50979361
* BNE: XX905619
* DBE: francisco-javier-echebarrieta-ortiz
* FAST: 1536640
* ISNI: 0000 0000 5949 6611
* LCCN: n97107654
* OL: OL423775A

 |
**Txentxo Jiménez Hervás**, nado en Solera, Xaén o 3 de xuño de 1957, é un político español de ideoloxía independentista vasca, parlamentario navarro por Aralar dende 2003 até 2015

Traxectoria
-----------

Nado en Solera (Xaén) o 3 de xuño de 1957, con dez anos emigrou cos seus pais a Navarra. Casado e con dous fillos, a día de hoxe reside en Berriozar. Traballou como metalúrxico e editor, ademais de ocupar diversos cargos políticos e de representación institucional.

Traxectoria política
--------------------

De 1979 a 1995 militou en Herri Batasuna, formación coa que foi concelleiro de Berriozar durante trece anos.

En 2001 integrouse en Aralar, partido do que foi coordinador en Navarra de 2003 a 2011, e co que foi parlamentario navarro dende 2003 até 2015.

No V Congreso de Aralar, celebrado en setembro de 2011, foi elixido membro da Executiva de Hegoalde.

En novembro de 2014, durante o VI Congreso de Aralar foron aprobados uns novos estatutos que avogaban por unha maior unidade dentro de EH Bildu, en contra do criterio de Txentxo Jiménez que consideraba que restaban capacidade de decisión á organización en Navarra. O 30 de marzo de 2015 deuse de baixa de Aralar.

Notas
-----

1. 1 2  «Especiales: Tras el escaño. Dedicado a Txentxo Jiménez». *Diario de Navarra*, 10 de abril de 2006.
2. 1 2  Aralar. "Txentxo Jiménez Hervas". Arquivado dende o orixinal o 17 de decembro de 2011. Consultado o 19 de decembro de 2011.
3. 1 2  «Txentxo Jiménez se da de baja en Aralar después de sus diferencias con la dirección Arquivado 25 de setembro de 2016 en Wayback Machine.». *Noticias de Navarra*, 31 de marzo de 2015.
4. ↑  «Patxi Zabaleta reelegido coordinador general de Aralar por quinta vez Arquivado 19 de setembro de 2019 en Wayback Machine.». *EITB*, 18 de setembro de 2011.
5. ↑  «El VI Congreso de Aralar rechaza la enmienda de los militantes navarros Arquivado 04 de marzo de 2016 en Wayback Machine.». *Noticias de Navarra*, 9 de novembro de 2014.

|  |  |
| --- | --- |
|  | A Galipedia ten un portal sobre: ***País Vasco*** |
**Primož Peterka**, nado en Prikrnica o 28 de febreiro de 1979, é un saltador de esquí esloveno, un dos deportistas con máis éxito do seu país.

Biografía
---------

Peterka naceu nunha localidade próxima a Liubliana. De mociño entrou no Club de Esquí de Triglav de Kranj. A primeira competición da Copa do Mundo na que participou foi en Innsbruck o 4 de xaneiro de 1996 ó substituír a un dos seus compañeiros, sorprendendo a todos ó quedar en oitavo lugar, durante a tempada continuou nun bo nivel, conseguindo dúas vitorias en Zakopane, Polonia, e Falun, Suecia. Nesa tempada clasificouse segundo tras Andreas Goldberger. Peterka tamén quedou segundo tras Michael Uhrmann no Campionato do Mundo Xuvenil.

A tempada 1996/1997 foi a de máis éxito da súa carreira, gañou 7 competicións e o Torneo dos Catro Trampolíns. Así e todo non puido acabar primeiro na clasificación final da Copa do Mundo pero o 9 de febreiro de 1997 converteuse no primeiro esloveno en pasar os 200 metros, concretamente 203. Este seu récord nacional duroulle pouco, xa que un mes máis tarde Goran Janus saltaba ata 206 metros.

A seguinte tempada, 1997/98, foi algo menos exitosa, gañou 4 competicións, foi o primeiro esloveno en gañar o Festival de Esquí de Holmenkollen. Gañou tamén a Copa do Mundo e nas Olimpiadas de Inverno de Nagano foi quinto no trampolín grande por equipos e sexto no trampolín curto individual.

Tras a tempada 1997/98 entrou en crise, tivo problemas cos seus adestradores e xuíces, mesmo chegou a ser sancionado. No ano 2000 comezou a se recuperar e en Planica bateu o récord nacional saltando ata os 212 metros. Na tempada seguinte regresou á elite internacional, nas Olimpiadas de 2002 en Salt Lake City, txunta Robert Kranjec, Damijan Fras e Peter Žonta, gañou a medalla de bronce no trampolín grande por equipos, a única medalla eslovena nunhas olimpiadas.

Na tempada 2002/03 gañou en Kuusamo e en Garmisch-Partenkirchen. En 2005, xunta Jure Bogataj, Rok Benkovič e Jernej Damjan gañou o bronce nos Campionatos de Esquí Nórdico en Oberstdorf.

Sobre a súa figura realizáronse dous documentais, *Vleci, Primož* dirixido en 1997 por Beno Hvala sobre o comezo da súa carreira, e *Peterka: leto odločitve* dirixido por Vlado Škafar en 2002 sobre a súa crise persoal

|  |  |
| --- | --- |
| Control de autoridades | 
* Wd: Q453622
* WorldCat
* VIAF: 104154440084935340028
* IMDb: nm1822460
* Munzinger: 01000005036
* FIS: 47271
* Sports Reference: primoz-peterka-1

 |
Para outras páxinas con títulos homónimos véxase: Turquesa (cor).

A **turquesa** (do francés *pierre turquoise*, pedra turca) é un mineral da clase dos fosfatos cuxa fórmula química é **CuAl6(OH)8(PO4)4·4H2O** e que presenta unha cor turquesa moi característica.

Aspecto
-------

A turquesa adoita aparecer en forma de agregados amorfos e masivos e rara vez se presenta en forma de cristais. A súa coloración vai da azul á verde pasando pola turquesa, a súa cor máis característica.

Lugares onde se atopa
---------------------

É frecuente atopar turquesa enchendo os buracos e fisuras das rochas ricas en aluminio, sobre todo se interveñen no proceso de formación solucións fosfatadas. A turquesa asóciase en ocasións coa limonita e o cuarzo criptocristalino.

Os Estados Unidos e Irán son dous importantes explotadores de turquesa. En España podemos atopar este mineral en Cáceres, cunha cor azul intensa moi apreciada polos coleccionistas.

Usos da turquesa
----------------

A turquesa é unha pedra semipreciosa moi apreciada no mundo da xoiería por ser escasa e moi valorada pola súa cor como pedra ornamental.

Outros fosfatos
---------------

Outros minerais nos que a presenza de fósforo é destacada son:

A apatita e a piromorfita.

|  |  |
| --- | --- |
| Control de autoridades | 
* Wd: Q165254
* AAT: 300011164
* BNCF: 39064
* BNF: 125484872
* BRE: 1868574
* EBID: ID
* JSTOR: turquoise
* LCCN: sh85138950
* MAG: 2777539889
* Mindat: 6473

 |
En informática, **recolección de lixo** (**garbage collection** ou **GC** en inglés) é unha forma de xestión de memoria automática. O **recolector de lixo** tenta recuperar **lixo**, ou memoria ocupada por obxectos que non se utilizarán de novo na aplicación. A recolección de lixo inventouna o científico da computación John McCarthy ó redor de 1959 para o problema da xestión de memoria manual na súa linguaxe de programación Lisp.

Descrición
----------

O principio básico polo que funciona a recolección de lixo é:

1. Determinar qué obxectos dun programa non serán accedidos no futuro
2. Reclamar os recursos utilizados por eses obxectos

Ó facer a liberación manual de memoria innecesaria (e a miúdo prohibíndoa expresamente), a recolección de lixo libera ó programador de preocuparse de borrar explicitamente aqueles obxectos que xa non precisa, tarefa que pode consumir un esforzo significativo. Ademais, axuda ós programadores nos seus esforzos por faceren programas máis estables, xa que prevén diversas clases de erros en tempo de execución. Por exemplo, prevé o erro do punteiro colgante, onde téntase usar unha referencia a un obxecto eliminado. Moitas linguaxes de programación precisan da recolección de lixo, ben coma parte da especificación da linguaxe (exemplos: Java, Lisp e a maioría das linguaxes utilizadas para scripting (guións)), ben coma necesidade práctica para a implementación (exemplo: as linguaxes formais coma o cálculo lambda).
Outras linguaxes deseñáronse para se utilizar con xestión de memoria manual, pero teñen implementacións con recolección de lixo (exemplos: C e C++).

|  |  |
| --- | --- |
| Control de autoridades | 
* Wd: Q322202
* GND: 4269286-6
* JSTOR: garbage-collection
* MAG: 105122174

 |
Exemplar de turróns de Alacant.
O **turrón** é un doce de forma rectangular que se fai con améndoas amasadas con mel ou azucre e é típico do litoral mediterráneo español. Introducido en Galiza nos últimos anos, é xa unha sobremesa de obriga polo Nadal. Moitas veces calquera doce semellante feito con froitos secos, xema de ovo, coco, chocolate ou froitas conservadas en azucre recibe o mesmo nome.

Descrición
----------

Exemplar de turrón de Xixona (denominado *turrón brando*).
A masa obtense coa cocedura do mel (ou azucres) ao que se lle engaden as améndoas peladas e torradas. A dita masa pódeselle engadir, ou non, clara de ovo para que emulsione. A pasta é posteriormente amasada e tradicionalmente se lle dá forma final de táboa rectangular ou torta. Os núcleos principais de produción en España áchanse nas provincias de Alacant, Valencia e Lleida, e en menor medida na provincia de Toledo e os municipios estremeños de Castuera e Garrovillas de Alconétar. A elaboración do turrón concéntrase nas producións de repostaría tradicional de Xixona (Alacant), Casinos (Valencia) e Agramunt (Lleida), preséntase nunha variedade coas améndoas á vista (e que popularmente se lle denomina *turrón duro*), ou o turrón de Xixona que presenta as améndoas moídas e é de aparencia mol (e que popularmente se lle denomina *turrón brando*).

Historia
--------

A améndoa e o mel xa foron utilizados no Al-Ándalus para a fabricación de numerosos doces. Na actualidade gran parte da repostaría española (especialmente no leste e no sur) aínda mantén gran parte deste legado con doces coma o turrón ou o mazapán (non en Galiza). No norte de África tamén se conserva unha repostaría tradicional baseada no mel e os froitos secos. A maioría dos científicos sitúan a orixe do turrón na península arábiga, esta teoría apóiase no tratado "De medicinis et cibis semplicibus" do século XI, escrito por un médico árabe, no cal se fala do "turun". Os árabes trouxeron esta sobremesa ás costas do Mediterráneo, en particular a España e a Italia. A versión española do turrón nace na provincia de Alacant arredor do século XV pois en época de Carlos V xa era un doce soado.

Co pasar do tempo esta sobremesa utilizouse máis nas celebracións do Nadal, chegando a Galiza dende Castela no século XX, popularizándose a finais deste.

Notas
-----

1. ↑  "Definición no Portal das Palabras". Arquivado dende o orixinal o 16 de decembro de 2013. Consultado o 16 de decembro de 2013.
2. ↑  Francisco Figueras Pacheco, (2005), *«La sabrosa historia del turrón y primacía de los de Jijona y Alicante»*, Renacimiento

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Turrón***  |

### Outros artigos

* Nougat
* Tronco de Nadal
* Mazapán

### Ligazóns externas

* Consello Regulador de Xixona e Turrón de Alacant *(en castelán)*.
* Páxgina do Museo do Turrón *(en castelán)*.

|  |  |
| --- | --- |
| Control de autoridades | 
* Wd: Q159304
* BNCF: 50385
* GEC: 0239891

 |
**Richard Zven Kruspe** (Wittenberge, República Democrática Alemá, 24 de xuño de 1967) é un músico alemán, guitarrista da banda alemá Rammstein e a neoiorquina Emigrate, na cal ademais canta en inglés.

Traxectoria
-----------

Naceu en Wittenberge, Alemaña Oriental, actual estado de Brandeburgo, e viviu alí cos seus pais e os seus tres irmáns. Durante a súa adolescencia practicou boxeo e recibiu formación profesional como cociñeiro. Aos 19 anos trasladouse ao distrito berlinés de Prenzlauer Berg, entón encadrado no Berlín Oriental. En 1989 escapou do país a través da fronteira entre Austria e Hungría, sendo o único compoñente de Rammstein que se atreveu a cruzar o muro de Berlín. Tras a reunificación alemá regresou ao Berlín Oriental, onde tocou en varios grupos como Dás Auxe Gottes, Orgasm death gimmick e Die Asina. En 1994 fundou Rammstein xunto a Till Lindemann, Paul Landers, Oliver Riedel, Christoph Schneider e Christian Lorenz (Flake)

Richard contraeu matrimonio coa actriz Caron Bernstein o 29 de outubro de 1999. A cerimonia foi xudía e Richard compuxo a música. Tomou o nome Richard Kruspe-Bernstein durante o tempo que durou o seu matrimonio. Ao separarse no 2004 recuperou o apelido 'Kruspe'.

A primeira filla de Kruspe naceu o 28 de febreiro de 1991 e chámase Khira Li Lindemann. Ten o apelido 'Lindemann' porque a súa nai estivo previamente casada co vocalista de Rammstein, Till Lindemann, cuxo apelido mantivo tras divorciarse del. Kruspe e a nai de Khira Li nunca chegaron a casar. En 1998, Khira Li apareceu na presentación da canción *Tier* de Rammstein en Live aus Berlin. Tamén colaborou nos coros de *Spieluhr*, do álbum *Mutter* (2001).

O 10 de decembro de 1992 naceu o seu fillo Merlin Esra Besson.

A segunda filla de Richard naceu o 28 de setembro de 2011, chámase Maxime Alaska Bossieux. A súa nai é Margaux Bossieux, a súa actual parella. Ela é baixista da banda punk "Dirty Mary" e actualmente da banda Emigrate, na cal tamén participa como corista.

Dende outono de 2005, o fabricante de guitarras ESP comercializa un modelo chamado *ESP RZK-1 Richard Kruspe Signature*.

Discografía
-----------

### Con Rammstein

Álbum de estúdio
* *Herzeleid* (1995)
* *Sehnsucht* (1997)
* *Mutter* (2001)
* *Reise, Reise* (2004)
* *Rosenrot* (2005)
* *Liebe Ist Für Alle Da* (2009)
* *Rammstein* (2019)

DVDs
* *Live Aus Berlin* (1999)
* *Lichtspielhaus* (2003)
* *Völkerball* - (2006)
* *In Amerika* - (2015)
* *Paris* - (2017)

### Co Emigrate

* *Emigrate* (2007)
* *Silent So Long* (2014)
* *A Million Degrees* (2018)
* *The Persistence of Memory* (2021)

Notas
-----

1. ↑  "Richard Kruspe". *Who's Dated Who?*. Consultado o 2022-04-11.
2. 1 2  "Richard Z. Kruspe" (en castelán). 2021-08-16.
3. ↑  "Richard Kruspe" (en portugués). 2021-11-28.

Véxase tamén
------------

### Ligazóns externas

* rammstein.de (alémán e inglés)
* emigrate.eu (inglés)

|  |  |
| --- | --- |
| Control de autoridades | 
* Wd: Q77040
* WorldCat
* VIAF: 43055946
* AllMusic: mn0001704734
* Discogs: 506666
* Europeana: ID
* GND: 135479258
* IMDb: nm0472898
* ISNI: 0000 0000 7880 3007
* MusicBrainz: ID
* NKC: js20091215013
* TMDb: 1515687

 |
**Txoko** (palabra vasca que significa *recuncho* ou *sitio pequeno*) é o nome que reciben os locais sedes de sociedades gastronómicas, que poden ser tamén recreativas ou deportivas, creadas no País Vasco. Nalgúns lugares do país, principalmente en Guipúscoa, coñéceselles tamén co nome de *sociedades*. En Navarra tamén lles chaman "peñas" e participan activamente na organización das festas, as de Pamplona coñécense como *peñas sanfermineras*.

Estas sociedades están compostas por socios que moitas veces pertencen a unha mesma cuadrilla, e utilízanse para realizar ceas e comidas, ben entre os socios, ben entre un socio e os seus invitados.

Normalmente págase unha cota que serve para liquidar os gastos comúns e logo cada socio paga o gasto que el realiza. Os socios adoitan ser homes, ata datas recentes as mulleres tiñan prohibido o paso ás sociedades (aínda queda algunha nas que non poden entrar como a Sociedade Gaztelubide de Donostia). De todos os xeitos é común que non poidan entrar na cociña.

Características
---------------

Unha característica básica dos txokos é que son os propios socios os que cociñan. Realízase desde a compra no mercado, ou se obtén a materia prima dalgunha outra forma, caza, pesca, recolección... ata a recollida final dos utensilios utilizados (algunhas veces hai un servizo de limpeza). Como se pode supor a parte máis importante de calquera txoko é a cociña.

É moi común que logo da comida, ou mentres come, cántese en grupo. A afección que existe no País Vasco ao cantar xuntos é moi grande, de tal forma que é moi habitual atopar cuadrillas de todas as idades que cantan nas sobremesas e nas propias comidas, ou cando van de bares.

Explicación sociolóxica
-----------------------

A sociedade vasca é matriarcal. Na casa, no casarío, ou nas casa dos *arrantzales* (pescadores) a que leva o peso da rutina diaria é a muller. O home, aínda sendo o cabeza de familia e figurando socialmente como tal, asume un papel pasivo na organización das tarefas do fogar, ata nos casaríos onde a produción gandeira e agrícola é importante. Segundo contan os txokos, as sociedades, servían para que os homes puidésense "escapar" da casa e do control da muller, de aí a prohibición de entrada a estas. Isto xa non é así, o acceso da muller ao traballo fóra do fogar e o súa cualificación, xunto cunha educación destinada á igualdade entre sexos fixo que na actualidade todo aquilo sexa xa recordos.

Outros txokos
-------------

Nalgunhas casas grandes adoitan destinar un sitio, normalmente un soto ou semisoto, a realizar reunións cos amigos. Ese lugar adoita ter unha cociña e unha ampla mesa e desígnase, por analoxía, txoko.

Véxase tamén
------------

### Ligazóns externas

* Sociedade Gaztelubide
* Sociedade Unión Artesá Arquivado 12 de febreiro de 2021 en Wayback Machine.
**Punga Mare** é un lago da lúa de Saturno, Titán, está situado a 85,1° N 339,7° O e ten un diámetro do redor de 380 km. O seu nome provén de Punga, ser sobrenatural da mitoloxía maorí, pai das quenllas e iguanas, e fillo do deus Tangaroa.

Imaxe dos lagos do polo norte de Titán. Podemos ver ó completo e cara a esquina inferior dereita o Ligeia Mare, á súa esquerda e atravesado por unha parte do mapa en branco, podemos ve-lo Kraken Mare coa súa grande illa do norte, a Mayda Insula, máis o norte (case sobre o polo) podemos ver parte do Punga Mare.

Referencias
-----------

1. 1 2  Gazetteer of Planetary Nomenclature (ed.). "Titan:Punga Mare" (en inglés). Consultado o 03-09-2018.

Véxase tamén
------------

### Outros artigos

* Titán (lúa)
* Lagos de Titán
* Lista dos accidentes xeolóxicos de Titán

### Ligazóns externas

* Map of Titan's north pole, based on radar imagery, showing Kraken Mare's location (imaxe dos lagos do polo norte de Titán con nomenclatura incluída.) *(en inglés)*

|  |  |
| --- | --- |
| Control de autoridades | 
* Wd: Q2031086
* GPN: 14505

 |
**The Monkees** é unha banda estadounidense de pop rock. Formárona nos Ánxeles no ano 1966 Robert "Bob" Rafelson e Bert Schneider para a serie de televisión *The Monkees*, emitida de 1966 ata 1968, o cuarteto musical que actuaba na serie estaba composto por Micky Dolenz, Michael Nesmith, Peter Tork e Davy Jones. A música do grupo estivo inicialmente supervisada polo produtor Don Kirshner.

No tempo da formación da banda, os seus produtores viron a The Monkees como un grupo ao estilo dos Beatles. Nos seus comezos os seus membros prestaban as súas voces, e dábaselle algunha oportunidade nas actuacións e nas producións, pero finalmente loitaron e conseguiron os dereito de supervisar colectivamente toda a produción musical elaborada baixo o nome da banda. O grupo realizou varias xiras, actuando como unha banda ao vivo ademais de aparecer na serie de televisión. Aínda que esta foi cancelada en 1968, a banda continuou publicando discos ata 1970. The Monkees chegou ao seu punto máis alto de popularidade dende 1966 ata 1968, influenciando a moitos futuros artistas. En 1986, o programa e a súa música experimentou un rexurdimento, que levou a unha serie de xiras de reunión e a novos discos con distintas encarnacións da formación da anda. O grupo chegaría a vender ao redor dos 50 millóns de discos en todo o mundo.

The Monkees tivo moitos éxitos internacionais que aínda se poden escoitar en emisoras de clásicos e pop. Entre eles están "I'm a Believer", "(I'm Not Your) Steppin' Stone", "Daydream Believer", "Last Train to Clarksville" e "Pleasant Valley Sunday".

Discografía
-----------

* *The Monkees* - 1966
* *More of The Monkees* - 1967
* *Headquarters* - 1967
* *Pisces, Aquarius, Capricorn & Jones Ltd.* - 1967
* *The Birds, The Bees & the Monkees* - 1968
* *Head* - 1968
* *Instant Replay* - 1969
* *The Monkees Present* - 1969
* *Changes* - 1970
* *Pool It!* - 1987
* *Justus* - 1996
* *Good Times!* - 2016

Véxase tamén
------------

### Ligazóns externas

* Páxina oficial *(en inglés)*

|  |  |
| --- | --- |
| Control de autoridades | 
* Wd: Q464036
* WorldCat
* VIAF: 147687189
* AllMusic: mn0000478603
* BIBSYS: 3029635
* BNF: 13905064k
* Discogs: 132927
* EBID: ID
* GND: 5283728-2
* IMDb: nm1119068
* ISNI: 0000 0001 1931 3187
* LCCN: n85173023
* MusicBrainz: ID
* NKC: kv2006363874
* Songkick: 485568
* SUDOC: 158937325

 |
**Primus** é unha banda estadounidense de rock alternativo formado en 1984 en El Sobrante (California). Na actualidade está composta polo vocalista e baixista Les Claypool, o guitarrista Larry "Ler" LaLonde e o batería Jay Lane. Primus orixinalmente formárono Claypool, Todd Huth e Lane, deixando a banda os dous últimos despois do álbum de estrea, *Suck on This*, sendo substituídos polo batería Tim "Herb" Alexander e o guitarrista Larry LaLonde. Con esta formación o grupo lanzou catro álbums de estudio: *Frizzle Fry*, *Sailing the Seas of Cheese*, *Pork Soda* e *Tales from the Punchbowl*. En 1996, Alexander deixou Primus e foi substituído por Bryan "Brain" Mantia, co cal editarían *Brown Album* e *Antipop* antes de que a banda entrase en hiato no ano 2000. O grupo é coñecido por crear o tema principal da serie de animación *South Park* en 1997.

No ano 2003, Claypool e LaLonde reuníronse con Tim Alexander e editaron un DVD/EP, *Animals Should Not Try to Act Like People*, antes de xirar entre os anos 2003 e 2004. No 2010 anunciaron que Jay Lane, o seu batería orixinal, reunírase con eles para unha xira, e que posteriormente editarían dixitalmente o EP *June 2010 Rehearsal* de balde.

Primus caracterízase pola súa aproximación á música irreverente e acotío "pouco seria". Moitos dos seus álbums foron editados polo selo de Claypool, Prawn Song Records, cuxo nome é unha parodia do selo de Led Zeppelin, Swan Song.

Discografía
-----------

| Álbum | Ano | Selo |
| --- | --- | --- |
| *Suck on This* | 1989 | Prawn Song Records/Caroline Records |
| *Frizzle Fry* | 1990 | Caroline Records |
| *Sailing the Seas of Cheese* | 1991 | Interscope Records |
| *Pork Soda* | 1993 | Interscope |
| *Tales from the Punchbowl* | 1995 | Interscope |
| *Brown Album* | 1997 | Interscope |
| *Antipop* | 1999 | Interscope, Prawn Song |
| *Green Naugahyde* | 2011 | ATO, Prawn Song |
| *Primus & the Chocolate Factory with the Fungi Ensemble* | 2014 | ATO, Prawn Song |
| *The Desaturating Seven* | 2017 | ATO, Prawn Song |

Véxase tamén
------------

### Ligazóns externas

* Páxina oficial

|  |  |
| --- | --- |
| Control de autoridades | 
* Wd: Q741836
* WorldCat
* VIAF: 125108911
* AllMusic: mn0000359326
* Discogs: 251594
* IMDb: nm1277075
* ISNI: 0000 0001 1086 9349
* LCCN: n91127583
* MusicBrainz: ID
* NKC: xx0025055
* Songkick: 385368

 |
Un seareiro surafricano sopra unha vuvuzela de plástico.
A **vuvuzela** ou **vuvucela**, tamén chamada *lepetata* en lingua tsuana, é unha corneta de aproximadamente un metro de lonxitude, moi empregada no recintos deportivos de Suráfrica.

Orixe
-----

Orixinalmente estaban feitas de estaño e popularizáronse en Suráfrica durante os anos 90, ata que en 2001 unha empresa comezou a comercializalas en material plástico.

A orixe do termo *vuvuzela* é discutido, existindo a teoría de que o termo provén do zulú "facer ruído", mentres que outra teoría sostén que deriva dun termo coloquial surafricano que significa "baño", xa que as vuvuzelas producen un "baño de son".

Mundial de Fútbol Suráfrica 2010
--------------------------------

|  |  |  |  |  |  |
| --- | --- | --- | --- | --- | --- |
|  | 

|  |
| --- |
| Zunido da vuvuzela |
|  |
| Unha nota si♭dunha vuvuzela de plástico. |
| 

---

 |

 |
| *Problemas coa escoita deste ficheiro? Vexa a páxina de axuda.* |

As vuvuzelas adquiriron popularidade en todo o mundo despois da Copa das Confederacións 2009 e sobre todo no Mundial de Fútbol Suráfrica 2010, onde causaron polémica polo seu monótono zunido constante en tódolos partidos. Numerosos comentaristas deportivos, así como adestradores e xogadores pediron a súa prohibición, ó que se negaron os organizadores da Copa do Mundo. A propia FIFA pensara, despois da Copa das Confederacións de 2009, prohibilas.

Un estudo determinou que pode ocasionar serios danos ó aparato auditivo das persoas debido ó elevado nivel da intensidade do son que emite. A modo de comparación, o motor dun avión en marcha xera 120 decibelios (dB), e no momento de engalar 130 dB. Unha vuvuzela alcanza 127 dB.

Notas
-----

1. ↑  V is Vuvuzela Arquivado 13 de setembro de 2008 en Wayback Machine. FIFA.com *(en inglés)*.
2. 1 2  Vuvuzela: SA football's beautiful noise Arquivado 31 de maio de 2012 en Wayback Machine. SouthAfrica.info *(en inglés)*.
3. ↑  Mondial: l'insupportable bourdonnement des vuvuzelas, Le Figaro *(en francés)*.
4. ↑  Vuvuzela drone killing World Cup atmosphere, Foxsoccer.com *(en inglés)*.
5. ↑  Nothing kills the joy of soccer like a bunch of wailing vuvuzelas Arquivado 20 de outubro de 2013 en Wayback Machine. Times Live *(en inglés)*.
6. ↑  Los organizadores reiteran que no quitarán las vuvuzelas, Europapress *(en castelán)*.
7. ↑  Fifa to discuss vuvuzela future, BBC *(en inglés)*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Vuvuzela*** |

### Ligazóns externas

* O twitter da vuvuzela.
* Toca virtualmente a vuvuzela.

|  |  |
| --- | --- |
| Control de autoridades | 
* Wd: Q83266
* GND: 1204495424
* MIMO: 5857
* MusicBrainz: ID

 |
Micrografía dunha mostra por **punción aspirativa con agulla fina** de glándula salivar mostrando carcinoma adenoide cístico. Coloración de Papanicolau.
Médico realizando unha PAAF para determinar a natureza dun nódulo no tecido mamario.

|  |  |
| --- | --- |
| Aviso médico | **Advertencia: A Wikipedia non dá consellos médicos.***Se cre que pode requirir tratamento, por favor, consúltello ao médico.* |

**Punción aspirativa con agulla fina** (PAAF) é un procedemento médico dirixido á investigación de pacientes con masas. A técnica consiste na retirada de pequena porción de tecido por aspiración a través dunha agulla fina e posterior coloración e análise microscópica. As biopsias por punción aspirativa de agulla fina son procedementos cirúrxicos seguros, moitas veces evitando biópsias cirúrxicas maiores (excicionais ou abertas).

PAAF de tiroide
---------------

A punción aspirativa con agulla fina é considerado o método diagnóstico inicial na avaliación da doenza nodular da tiroide, tendo grande aceptación pola facilidade de execución e mellor relación custo-beneficio para o diagnóstico e a selección de pacientes para cirurxía. O éxito do método depende da experiencia do patoloxista e da habilidade técnica na obtención de mostras axeitadas. Na presenza dun diagnóstico negativo para neoplasia, permite observar o paciente clinicamente, reducindo a necesidade de cirurxía en máis do 50%. Nos casos sospeitosos ou positivos para neoplasia, selecciona os pacientes para cirurxía, dobrando o número de carcinomas operados e reducindo os custos en máis do 25%.

Notas
-----

1. 1 2  Malinsky R, Dall'Igna D, Smith M, da Costa S S (2002). "Punção aspirativa por agulha fina em tumores cervicais". *Rev Bras Otorrinolaringologia* **68** (3): 394–398.
2. ↑  Murussi M, Pereira CEFN, Brasil BMAA. (2001). "*Punção aspirativa de tireóide com agulha fina em um hospital geral*: estudo de 754 punções.". *Arq Bras Endocrinol Metab* **45** (6): 576–83.
3. ↑  Hamburger JI. (1994). "*Diagnosis of thyroid nodules by fine needle biopsy*: Use and abuse.". *J Clin Endocrinol Metab* **79** (2): 335–9.
4. ↑  Gharib H. (1994). "*Fine-needle aspiration biopsy of thyroid nodules*: advantages, limitations, and effect.". *Mayo Clin Proc* **69**: 44–9.
5. ↑  Hamberger B, Gharib H, Melton LJ, Goellner JR, Zinsmeister AR. (1982). "*Fine-needle aspiration biopsy of thyroid nodules*: impact on thyroid practice and cost of care.". *Am J Med* **73**: 381–4.

|  |  |
| --- | --- |
| Control de autoridades | 
* Wd: Q180071
* BNCF: 53635
* BNF: 11965466b
* EBID: ID
* GND: 4204193-4
* LCCN: sh85014258
* MAG: 2776170712

 |

|  |  |
| --- | --- |
| Identificadores | 
* GPnotebook: -462749619
* MeSH: D044963
* MeSH: E01.370.225.500.384.100.119.500

 |
Para outras páxinas con títulos homónimos véxase: Principio.
Denomínase **principio físico** unha lei física aparente, que ningunha experiencia invalidou até hoxe, aínda que non se demostrase, e que, polo tanto, ten un papel achegado ao dun postulado en matemáticas.

A física apóiase sobre varios destes principios como, por exemplo, o principio da inercia, os principios da termodinámica ou o principio de exclusión de Pauli. A constancia da velocidade da luz, calquera que sexa o observador galileano, nunca foi invalidado pola experiencia, é un principio da relatividade restrita e non unha das súas consecuencias.

Un principio pode ter un ámbito limitado de validez. Por exemplo, o principio de conservación da masa é válido na física clásica, pero non na relativista onde encontramos a fórmula de Einstein sobre a equivalencia entre masa e enerxía, E = mc2. Neste caso o principio que prevalece é o da conservación da enerxía. Polo contrario, o postulado da conservación da carga eléctrica parece ser certo tanto na física clásica como na relativista.

Ás veces un principio pode ser demostrado a partir dun ou varios outros, dependiendo do físico a elección do principio base dos seus razoamentos. Por exemplo, o principio de mínima acción é equivalente ao principio fundamental da dinámica asociado ao principio de d' Alembert.
***The Muppet Show*** foi un programa de televisión británico-estadounidense creado por Jim Henson e no que aparecen os monicreques coñecidos como Muppets.

Desenvolvemento
---------------

A serie desenvólvese como un programa de variedades ao estilo dun vodevil ou music hall presentado por Kermit the Frog que intenta manter o control sobre os muppets e que os convidados humanos estean cómodos. O humor baséase no slapstick e é por veces un tanto absurdo e paródico. Emitiuse durante cinco tempadas, realizáronse dous episodios pilotos (*The Muppets Valentine Show* e *The Muppet Show: Sex and Violence*), e un especial de Nadal (*A Muppet Family Christmas*) .
A maioría dos monicreques apareceron tamén en *Sesame Street*. Entre os operadores dos monicreques salientan Henson, Frank Oz, Jerry Nelson, Richard Hunt, Dave Goelz, Steve Whitmire, Louise Gold, Kathy Mullen, Eren Ozker, e John Lovelady. Jerry Juhl e Jack Burns foron dous dos guionistas principais.

Véxase tamén
------------

### Outros artigos

* Kermit the Frog (*Ra Gustavo*)

|  |  |
| --- | --- |
| Control de autoridades | 
* Wd: Q2120540
* AlloCiné: 782
* EBID: ID
* Epguides: MuppetShow
* IMDb: tt0074028
* LUMIERE: 120329
* Metacritic: the-muppet-show
* OFDb: 15678
* TMDb: 4459
* TVcom: the-muppet-show

 |
Eneas derrota a Turno, de Luca Giordano, (1634 - 1705), escena inspirada no final da *Eneida* de Virxilio.
**Turno** foi un heroe itálico, fillo de Dauno, que reinaba sobre os rútulos á chegada de Eneas ao Lacio. Este sentiuse ofendido porque o rei Latino casou a súa filla con Eneas, que era a súa prometida, e planeou unha guerra contra Eneas e Latino. Na batalla, os rútulos saíron derrotados, pero os aborixes perderon ó seu rei. Turno, con sede de vinganza, foille pedir axuda o rei Mecencio, pero de novo o pobo dos rútulos foi derrotado. Turno e Mecencio resultaron mortos na batalla.

Véxase tamén
------------

### Bibliografía

* *Diccionario de mitología griega y romana*. Pierre Grimal. Edicións Paidós Ibérica, S.A. 1986. *(en castelán)*

|  |  |
| --- | --- |
| Control de autoridades | 
* Wd: Q633549
* WorldCat
* VIAF: 35252317
* BNF: 126991494
* CERL: cnp00587890
* EBID: ID
* GND: 118763245
* SUDOC: 166288314

 |

---

|  |  |
| --- | --- |
|  |  *Este artigo sobre mitoloxía é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---
Recipiente de líquido.
O **recipiente de líquido refrixerante** é un dos elementos das instalacións frigoríficas simples e as unidades condensadoras. Está situado á saída do condensador. Este recipiente a presión é un cilindro metálico pechado mediante tapas embutidas que pode estar en posición horizontal ou vertical. Leva un tubo sonda que admite líquido refrixerante. Nas instalacións industriais adoita levar unha válvula de seguridade, un visor de nivel de líquido, unha válvula de purga de aceite e outra de gases icondensables.

Descrición
----------

Nos sistemas que varía moito a carga térmica, precísase unha reserva de líquido refrixerante entre o condensador e o evaporador.

A súa función é recibir o líquido resultante da condensación do fluído refrixerante e almacenar o devandito líquido en función das necesidades do evaporador. Do mesmo xeito, deixará pasar o líquido refrixerante que sexa preciso cando o equipo teña un maior traballo e demande unha maior cantidade de refrixerante. Tamén pode ser de utilidade á hora de baleirar o fluído refrixerante da instalación frigorífica , posto que se pode almacenar e manter ata a súa nova utilización.

Véxase tamén
------------

### Bibliografía

* Rapin, Pierre J. (1996). [Paris] : Pyc édition, 1996, ed. *Installations frigorifiques. 2, Technologie*. OCLC 37234395 .
**Ramón Puente Barcala**, nado en Tabeirós (A Estrada) o 21 de xullo de 1900 e finado en San Miguel de Castro o 3 de outubro de 1939, foi un mestre e xornalista galego.

Traxectoria
-----------

Foi mestre interino de Graba (1929) e dende 1931 mestre nacional en Arnois. Promoveu certames escolares e foi redactor de *El Emigrado*, onde publicou artigos reflexionando sobre como mellorar a escola e propostas como á da formación continua ou a campaña contra os xoguetes bélicos para reis. Foi nomeado socio de mérito pola sociedade Hijos del Ayuntamiento de La Estrada en Cuba. Implicouse na loita polo Estatuto de autonomía de Galicia de 1936. Co golpe de Estado do 18 de xullo de 1936 foi depurado do maxisterio sendo suspendido de emprego e soldo. Finou con 39 anos na parroquia de San Miguel de Castro, onde estaba instalado pois alí exercía de mestra a súa muller. Foi soterrado no cemiterio da parroquia de Ouzande.

Vida persoal
------------

Casou en maio de 1934 coa mestra Anuncia Blanco Coto.

Notas
-----

1. ↑  *Primer escalafón de maestros de escuelas nacionales existentes en 31 de diciembre de 1933*. Madrid: Ministerio de Instrucción Pública y Bellas Artes. 1934. p. 44.
2. ↑  *El Emigrado*, 30-10-1939, p. 2.
3. ↑  *El Emigrado*, 16-5-1934, p. 4.

Véxase tamén
------------

### Ligazóns externas

* Represión do maxisterio estradense
* 

* Ramón Puente Barcala na páxina web *Nomes e Voces*.
Na macroeconomía, unha **recesión** é unha diminución do PIB nun país ou o crecemento económico real negativo de dous ou máis trimestres sucesivos dun ano. Porén, esta definición non está universalmente aceptada.

Características
---------------

Unha recesión pode implicar unha diminución simultánea das medidas da cantidade total da actividade económica, como o emprego, o investimento e os beneficios empresariais. Unha recesión pode estar asociada coa caída dos prezos (deflación), ou, de non ser así, o brusco aumento dos prezos (inflación), nun proceso coñecido como estanflación. Unha grave ou prolongada recesión chámase depresión económica.

As economías orientadas cara ao mercado caracterízanse por ciclos económicos. Hai moito debate acerca de se a intervención do Goberno suaviza o ciclo (véxase o keynesianismo), que o aumenta (véxase a real teoría do ciclo) ou incluso que o crea (véxase o monetarismo).

Causas
------

As causas precisas da recesión son obxecto dun gran debate entre os académicos e os encargados de formular políticas, aínda que a maioría estará de acordo en que as recesións son causadas por unha combinación de forzas endóxenas cíclicas e as perturbacións esóxenas. John Maynard Keynes sinalou que cando os tipos de xuro son moi baixos (por debaixo dun 2%) entón a xente xa non ten incentivos para aforrar; se non hai aforro, os bancos non obteñen diñeiro co que poder realizar préstamos, e é este esgotamento dos aforros e préstamos o que causa o ciclo económico recesivo consonte Keynes. A Escola austríaca de economistas sostén que se trata dun exceso da oferta monetaria a que causa as recesións. A maioría dos monetaristas cren que a causa da maioría das recesións é deste mal manexo da oferta monetaria.

Véxase tamén
------------

### Outros artigos

* Inflación
* Deflación
* Estanflación
* John Maynard Keynes
* Ciclo económico
* Sobreacumulación

|  |  |
| --- | --- |
| Control de autoridades | 
* Wd: Q176494
* AAT: 300410244
* BNF: 12553831j
* EBID: ID
* FAST: 1091358
* GEC: 0206105
* GND: 4177966-6
* JSTOR: economic-recessions
* LCCN: sh87001333
* MAG: 195742910
* PSH: 1459

 |

|  |  |
| --- | --- |
| Identificadores | 
* MeSH: D057172
* MeSH: I01.261.425

 |
***The Monitor*** é o segundo álbum de estudio da banda estadounidense de indie rock Titus Andronicus, publicado o 9 de marzo de 2010 a través do selo XL Recordings. Trátase dun álbum conceptual lixeiramente baseado en temas relacionados coa guerra civil estadounidense.

O título do disco é unha referencia ao USS *Monitor*, o primeiro acoirazado comisionado pola Armada dos Estados Unidos de América, e o tema de peche "The Battle of Hampton Roads" refírese á batalla entre o *Monitor* e o CSS *Virginia*, que tivo lugar os días 8 e 9 de marzo de 1862; segundo a banda, "o lanzamento deste disco é a nosa forma de celebrar o 148 aniversario deste evento histórico". Hai numerosas referencias ás primeiras cancións de Billy Bragg como algunhas letras de "A More Perfect Union" e a canción "Richard II". *The Monitor* conta coa colaboración de membros de Ponytail, Wye Oak, Hallelujah The Hills, Felice Brothers, Spider Bags, Vivian Girls e The Hold Steady.

Listaxe de cancións
-------------------

Tódolos temas escritos e compostos por Patrick Stickles. 

| N.º | Título | Duración |
| --- | --- | --- |
| 1. | "A More Perfect Union"   | 7:09 |
| 2. | "Titus Andronicus Forever"   | 1:55 |
| 3. | "No Future Part Three: Escape From No Future"   | 5:16 |
| 4. | "Richard II or Extraordinary Popular Dimensions and the Madness of Crowds (Responsible Hate Anthem)"   | 5:06 |
| 5. | "A Pot in Which to Piss"   | 8:53 |
| 6. | "Four Score and Seven"   | 8:38 |
| 7. | "Theme from *Cheers*"   | 5:01 |
| 8. | "To Old Friends and New"   | 7:00 |
| 9. | "...And Ever"   | 2:24 |
| 10. | "The Battle of Hampton Roads"   | 14:02 |

Notas
-----

1. ↑  "Titus Andronicus Reveal Civil War-Themed Second Album". *Pitchfork* (en inglés). Consultado o 2019-10-28.

|  |  |
| --- | --- |
| Control de autoridades | 
* Wd: Q3988367
* Discogs: 246871
* Metacritic: titus-andronicus
* MusicBrainz: ID

 |